|  |  |
| --- | --- |
|  | **Občina ČRNA NA KOROŠKEM**    **Center 101**  **2393 ČRNA NA KOROŠKEM**  Telefon: 02 870 48 10  Fax: 02 870 48 21  e-mail: obcina@crna.si |

Datum: 10.2.2016

Številka: 0320-0009/2014 -2

**Z A P I S N I K**

**8. REDNE SEJE OBČINSKEGA SVETA,**

**ki je bila v četrtek, 17.12.2015 ob 17. uri v sejni sobi Občine Črna na Koroškem**

**Prisotni svetniki:** Rajko Lesjak, Peter Raztočnik, Štefanija Emeršič, Katja Gole, Jože Kropivnik (Nestrankarska lista Rajka Lesjaka), mag. Dragica Mazej, Aleš Tomše (SD – Socialni demokrati), Jože Kaker, Natalija Lorenčič (SMC – Stranka Modernega Centra), Bojan Gorza, Šemso Omerović (SDS - Slovenska demokratska stranka) in Gregor Potočnik, NSi – Nova Slovenija – Krščanski demokrati.

**Opravičeni:** Boštjan Delalut (SD – Socialni demokrati)

**Ostali prisotni:** mag. Romana Lesjak, županja, Romana Košutnik, ravnateljica OŠ Črna na Koroškem, Stanka Vauh, direktorica Doma starejših Na Fari, Mojca Dimnik, višja svetovalka in Irena Nagernik, tajnica občinske uprave.

**K točki 1**

Županja mag. Romana Lesjak je pozdravila vse prisotne in ugotovila, da je prisotnih 12 svetnikov, eden je svojo odsotnost opravičil in vsi poročevalci, tako je občinski svet sklepčen in lahko prične z delom. Predlagala je naslednji dnevni red 8. redne seje:

1. Potrditev dnevnega reda 8. redne seje Občinskega sveta, ki poteka dne 17.12.2015, poroča mag. Romana Lesjak, županja;
2. Obravnava in potrditev ekonomske cene programov vzgoje in varstva predšolskih otrok v vrtcu Črna na Koroškem in Žerjav za obdobje od 01.01.2016 do 31.8.2016; poročata Romana Košutnik, ravnateljica osnovne šole Črna na Koroškem in Dragica Mazej, predsednica Odbora za družbene dejavnosti;
3. Soglasje k ceni storitve in določitev subvencioniranja cene storitev neposredne socialne oskrbe na domu v letu 2016, poročata Stanka Vauh, direktorica Doma starejših na Fari na Prevaljah in Dragica Mazej, predsednica Odbora za družbene dejavnosti;
4. Poročilo o realizaciji sklepov in potrditev zapisnika 7. redne seje Občinskega sveta, z dne 28.10.2015, poroča mag. Romana Lesjak, županja;
5. Potrditev zapisnika 1. dopisne seje Občinskega sveta, z dne 9.11.2015, poroča mag. Romana Lesjak, županja
6. Obravnava in sprejem Odloka o spremembah Odloka o proračunu za leto 2015 (rebalans), poročata mag. Romana Lesjak, županja;
7. Seznanitev občinskega sveta s Sklepom o začasnem financiranju proračunskih porabnikov v obdobju januar - marec 2015, poroča mag. Romana Lesjak, županja;
8. Obravnava in sprejem osnutka Odloka o Proračunu Občine Črna na Koroškem za leto 2016 in Načrta razvojnih programov za obdobje 2016 – 2019, prva obravnava, poroča mag. Romana Lesjak, županja;
9. Obravnava in sprejem Elaborata o oblikovanju cen izvajanja storitev obvezne občinske gospodarske javne službe: odvajanje odpadne vode in čiščenje odpadne vode za leto 2015, poročata Mojca Dimnik višja svetovalka za cestno in komunalno dejavnost in Rajko Lesjak predsednik Odbora za komunalne zadeve, urejanje prostora in varstvo okolja;
10. Obravnava predloga sprememb in dopolnitev Odloka o občinskih javnih cestah ter drugih javnih površinah v Občini Črna na Koroškem, druga obravnava, poročata Mojca Dimnik višja svetovalka za cestno in komunalno dejavnost in Rajko Lesjak, predsednik Odbora za komunalne zadeve, urejanje prostora in varstvo okolja;
11. Obravnava predloga sprememb in dopolnitev Odloka o oskrbi s pitno vodo na območju Občine Črna na Koroškem, druga obravnava, poročata Mojca Dimnik višja svetovalka za cestno in komunalno dejavnost in Rajko Lesjak, predsednik Odbora za komunalne zadeve, urejanje prostora in varstvo okolja;
12. Obravnava predloga Odloka o odvajanju in čiščenju komunalne in padavinske odpadne vode ter izvajanju posebnih storitev, druga obravnava, poročata Mojca Dimnik višja svetovalka za cestno in komunalno dejavnost in Rajko Lesjak, predsednik Odbora za komunalne zadeve, urejanje prostora in varstvo okolja;
13. Obravnava in sprejem Občinskega programa varnosti Občine Črna na Koroškem (OPV) – novelacija in seznanitev z izvajanjem OPV-ja (ocena varnostnih razmer), poročata Mojca Dimnik višja svetovalka za cestno in komunalno dejavnost in Rajko Lesjak, predsednik Odbora za komunalne zadeve, urejanje prostora in varstvo okolja;
14. Sprejem ugotovitvenega sklepa o odstopu predsednika Nadzornega odbora Občine Črna na Koroškem, poroča mag. Romana Lesjak, županja;
15. Pobude in vprašanja;
16. Razno.

Dragica Mazej predlaga, da se 2. in 3. točka, kjer se sprejema sklep, preimenujeta v: Obravnava in potrditev predloga sklepa o določitvi ekonomske cene programov vzgoje in varstva predšolskih otrok v vrtcu Črna na Koroškem in Žerjav za obdobje od 01.01.2016 do 31.8.2016; ter Obravnava in potrditev predloga sklepa o potrditvi cene storitve in določitev subvencioniranja cene storitev neposredne socialne oskrbe na domu v letu 2016.

Županja je pojasnila, da sta tako formulirana predloga sklepov in ni potrebe, da se enako imenujeta tudi točki dnevnega reda.

Ker na predlagani dnevni red ni pripomb, županja predlaga naslednji sklep:

**SKLEP 1/1:**

**Občinski svet je potrdil predlagani dnevni red 8. redne seje občinskega sveta, ki poteka dne 17.12.2015.**

**Glasovanje: vsi svetniki so glasovali ZA.**

**K točki 2**

Županja je pozdravila ravnateljico OŠ Črna Romano Košutnik in jo prosila, da poda uvodne obrazložitve. Romana Košutnik je povedala, da je bilo jeseni na seji občinskega sveta dogovorjeno, da se konec leta 2015 pripravi nov predlog ekonomske cene vrtca za leto 2016, glede na število vpisanih otrok. In kot je razvidno iz gradiva, je šola predlagala je povišanje cene. Glavni vzroki za to so naslednji: zmanjšan vpis otrok v vrtec, saj je normativ zdaj 77 otrok, v I. starostnem obdobju je 20 otrok v heterogeni skupini, 8 otrok v kombinirani skupini in samo 10 otrok v homogeni skupini, prav tako so se konec leta 2015 sprostila napredovanja javnih uslužbencev in zaradi tega bo potrebnih več finančnih sredstev za plače, prav tako bo v letu 2016 višji regres, plačevati je treba tudi 9 praznih mest, od januarja dalje pa bo 6 praznih mest. Zaradi teh razlogov je ekonomska cena programov vzgoje in varstva predšolskih otrok v letu 2016 višja.

Županja se je ravnateljici zahvalila za pojasnilo in prosila Dragico Mazej, predsednico Odbora za družbene dejavnosti, da poda stališča odbora.

Dragica Mazej je pojasnila, da gre pri I. starostnem obdobju za podražitev za 5%, kar za starše pomeni 2,48 €, v kolikor je v I. dohodkovnem razredu in 12 € v kolikor so v IV. dohodkovnem razredu.

Poudariti je treba, da je večina družin v I., II. in III. dohodkovnem razredu in povišanje zanje ne bo visoko. V povprečju za starše to predstavlja podražitev za 2 -6 €.

Odbor je po obravnavi predloga za novo ekonomsko ceno sprejel naslednji sklep:

Odbor za družbene dejavnosti je obravnaval in potrdil cene programov vzgoje in varstva predšolskih otrok v vrtcu Črna na Koroškem in Žerjav za obdobje od 01.01.2016 do 31.8.2016 in sicer:

- I. starostno obdobje – celodnevni program 447,89 €,

- II. starostno obdobje – celodnevni program 369,68 €,

- I. starostna skupina – poldnevni program 380,71 €,

- II. starostna skupina - poldnevni program 314,23 €.

Cena malice je 0,47 €.

Cena kosila je 0,49 €.

Odbor predlaga občinskemu svetu, da tak sklep tudi potrdi.

Županja se je zahvalila za pojasnila in pozvala svetnike k razpravi. Ker nihče ni razpravljal je predlagala sklep:

**SKLEP 2/1:**

**Občinski svet Občine Črna na Koroškem je na predlog Odbora za družbene**

**dejavnosti potrdil cene programov vzgoje in varstva predšolskih otrok v vrtcu**

**Črna na Koroškem in Žerjav za obdobje od 01.01.2016 do 31.8.2016 in sicer:**

**- I. starostno obdobje – celodnevni program 447,89 €,**

**- II. starostno obdobje – celodnevni program 369,68 €,**

**- I. starostna skupina – poldnevni program 380,71 €,**

**- II. starostna skupina - poldnevni program 314,23 €.**

**Cena malice je 0,47 €.**

**Cena kosila je 0,49 €.**

**Glasovanje: vsi svetniki so glasovali ZA.**

**K točki 3**

Županja je pozdravila Stanko Vauh, direktorico Doma starejših na Fari na Prevaljah in jo prosila, da poda uvodne obrazložitve.

Stanka Vauh pove, da je svet zavoda Dom starejših na Fari sprejel sklep, da ostane v letu 2016 cena storitve neposredna socialna oskrba na domu enaka kot v letu 2015, ker še niso znani vsi parametri za novo določitev cene. Si bodo pa v domu prizadevali, da ostane cena še naprej nespremenjena.

Predlagajo tudi, da občina sofinancira storitev v enakem deležu kot sedaj, to je 76,37 % cene, tako da je cena za uporabnike ob delavnikih 3,53 €.

Stanka Vauh je še pojasnila, da je trenutno uporabnikov te storitve iz Črne na Koroškem 8, končno poročilo z vsemi podrobnostmi o izvajanju storitve pa bo občina prejela konec marca 2016.

Županja se je Stanki Vauh zahvalila za pojasnila in prosila Dragico Mazej, predsednico Odbora za družbene dejavnosti, da predstavi stališče odbora.

Dragica Mazej je dejala, da se je odbor seznanil s predlogom cene za leto 2016 in kratkim poročilom o izvajanju te storitve do oktobra 2015 ter predlaga občinskemu svetu, da se predlagana cena potrdi.

Županja pozove svetnike k razpravi, ker razprave ni, predlaga sklep:

**SKLEP 3/1:**

**Občinski svet Občine Črna na Koroškem je na predlog Odbora za družbene dejavnost potrdil ceno storitve za neposredno socialno oskrbo na domu za leto 2016, in sicer:**

|  |  |  |  |
| --- | --- | --- | --- |
|  | **delavnik** | **nedelja 140%** | **praznik 150 %** |
| **Polna cena storitve** | **14,94 €** | **20,92** | **22,41** |
| **Subvencija občine 76,37%** | **11,41€** | **15,98** | **17,11** |
| **Cena za uporabnika** | **3,53 €.** | **4.94** | **5,30** |

**Glasovanje: vsi ZA.**

**K točki 4**

Občinski svetniki so Zapisnik 7. redne seje in Poročilo o realizaciji sklepov prejeli skupaj z vabilom in gradivom.

Županja je svetnike pozvala, da podajo morebitne pripombe ali vprašanja k obema dokumentoma.

Šemso Omerović je dal pripombo na zapisnik, saj meni, da ni ustrezno zapisana njegova razprava v zvezi z MHe na vodovodu Topla in prosi, da se zapisnik ustrezno popravi.

Županja je dejala, da se bo posnetek še enkrat poslušal in zapisnik ustrezno dopolnil, v kolikor bo to potrebno.

Aleš Tomše je dejal, da je pri realizaciji sklepov v zvezi z Mhe na vodovodu Topla potrebno svetnike seznaniti tudi z vsemi ostalimi izvedenimi aktivnostmi v zvezi s to tematiko.

Županja je pojasnila, da rok, ki je bil določen kmetom iz Tople, še ni potekel in bodo svetniki z vsemi aktivnostmi v zvezi z MHe na vodovodu Topla seznanjeni na eni od prihodnjih seji.

Ker ni bilo drugih pripomb na zapisnik in poročilo o realizaciji sklepov, je županja predlagala naslednji sklep:

**SKLEP 4/1**

**Občinski svet je potrdil Poročilo o realizaciji sklepov in Zapisnik 7. redne seje občinskega sveta Občine Črna na Koroškem z dne 28.10.2015.**

**Glasovanje: vsi svetniki so glasovali ZA.**

**K točki 5**

Županja je svetnike pozvala k potrditvi zapisnika 1. dopisne seje, ko se je sprejemal DIIP za Celostno prometno strategijo, ki so ga prejeli z gradivom, in sicer je predlagala naslednji sklep:

**SKLEP 5/1**

**Občinski svet je potrdil Zapisnik 1. dopisne seje občinskega sveta Občine Črna na Koroškem, ki je potekala od 6.11.2015 9.11.2015.**

**Glasovanje: vsi svetniki so glasovali ZA.**

**K točki 6**

Županja je pojasnila, da gre pri rebalansu proračuna za leto 2015 za ponovno uskladitev prihodkov in odhodkov že sprejetega proračuna za leto 2015, saj so bili prihodki nekoliko nižji od načrtovanih, posledično pa je bilo tudi manj odhodkov.

Ko se je sprejemal proračun za leto 2015 nekatere stvari še niso bile znane in točno določene, znižala se je povprečnina, za določene ukrepe nismo prejeli sredstev, smo pa več sredstev prejeli za odpravo posledic poplav. Uskladitev je predvsem potrebna zaradi zakonskih določil o uravnoteženem proračunu.

Županja je svetnike pozvala k razpravi.

Dragica Mazej je dejala, da je rebalans pokazatelj tega, kako so se sredstva planirala, in zdaj se vidi, da je bilo pri nekaterih postavkah nerealno planiranje. Nekatere postavke so v rebalansu višje, v osnutku proračuna pa so spet planirane na enaki ravni kot v prejšnjem proračunu. Nedvomno se je naredilo veliko stvari, moti pa jo to, da se najprej planira manj sredstev, potem pa se pokaže, da jih je potrebno več.

Županja je dejala, da se ji zdi smiselno aktivnosti načrtovati optimistično, čeprav se potem kakšna stvar ne realizira. Dejstvo je, da se pri nekaterih postavkah šele pri realizaciji pokaže, kje se lahko sredstva prihranijo. Pri cesti Bistra je smiselno, da je vključena v proračun, saj smo dobili zagotovilo Ministrstva za okolje in prostor, da bo obnova ceste financirana, vendar je potrebno celotni strošek razdeliti na 4 dele in potem vsako leto realizirati del aktivnosti oz. obnoviti del ceste. Dejstvo je, da so časi zelo negotovi in je zato načrtovanje zelo težko. Prav je da načrtujemo in vključujemo tiste stvari, za katere smo dobili zagotovilo, da bodo financirane s strani države. Projektantske in izvajalske ocene stroškov so zadnje čas v velikem razkoraku, ampak mi moramo planirati stroške, kot jih oceni projektant. Če pogledamo celoto, se vidi, da je bilo v preteklem letu v občini veliko narejenega.

Jože Kaker je dejal da občinski svet rebalans proračuna obravnava hkrati z osnutkom proračuna za prihodnje leto, kar ni prav. Rebalans bi se moral obravnavati prej. V kratkem času bo tako občinski svet obravnaval tri pomembne dokumente, ki pa so časovno preblizu skupaj. Rebalans proračuna bi moral biti v obravnavi 2 ali 3 mesece prej, zdaj se sprejema zato, da bo potem potrjen zaključni račun.

Županja je pojasnila, da se aktivnosti intenzivno izvajajo vse do konca koledarskega leta dejala, tudi gradbena sezona še traja, tako da prilivi še prihajajo, prav tako še nastajajo stroški.

Rajko Lesjak meni, da je sklepanje Jožeta Kakerja napačno. Rebalans in osnutek proračuna sta povezana med sabo in tudi druge občine ju prav tako obravnavajo hkrati in ta pomislek ne vzdrži.

Šemso Omerović je dejal, da je že Dragica Mazej povedala, da se je cesta v Mitnek pocenila in doda, da se je postavka »dejavnost za promocijo občine« povečala za 91 %. To je najbrž odločitev županje, da se nekateri projekti dopolnjujejo, da potem pride do podražitve in da je ocena projektanta napačna.

Ko se projekt pripravi se mora finančno in časovno doreči. Vidimo, da se od avgusta izvajajo dela pri Kulturnem domu, ki pa se zelo vlečejo. Zanima ga ali imamo kakšno klavzulo na podlagi katere lahko občina zaračuna izvajalcu kakšne kazni, penale. Moti ga, da se projekti zavlačujejo in da prihaja do podražitev. Seveda pa so tudi izjeme, projekti, pri katerih ne gre drugače, kot da se dopolnijo.

Ker ni bilo več razprave je županja predlagala sklep

**SKLEP 6/1**

**Občinski svet je sprejel Odlok o spremembah Odloka o proračunu občine Črna**

**na Koroškem za leto 2015.**

**Glasovanje: vsi ZA.**

**K točki 7**

Županja je svetnike seznanila s sprejetim sklepom o začasnem financiranju občine v prvih treh mesecih leta 2016 in predlagala naslednji

**SKLEP 7/1**

**Občinski svet Občine Črna na Koroškem se je seznanil s sklepom županje o**

**začasnem financiranju Občine Črna na Koroškem v obdobju januar - marec**

**2016.**

**Glasovanje: vsi ZA.**

**Kočki 8**

Županja je predstavila osnutek Proračuna za leto 2016, ki načrtuje na prihodkovni strani finančna sredstva v vrednosti 6.059.981,30 €, na odhodkovni strani pa finančna sredstva v višini 5.905.508,64 €. Glavarina za leti 2016 in 2017 je bila določena v višin 522 €, kjub temu, da so si skupnost občin in župani zelo prizadevali, da bi bila višja. Tudi sredstva za investicije občin po 23. členu bodo v letu 2016 in 2017 znašala 2 %, torej 125.000 €.

Bo pa občina v celoti prejela sredstva za sanacijo zg. Mežiške doline v višini 600.000 €.

Proračun predvideva enako višino sofinanciranja vzgoje in izobraževanja, sociale, športa in kulture, kar precej sredstev pa je namenjenih za investicije in tudi za pripravo investicijske dokumentacije – projektov, s katerimi bomo kandidirali na razpisih.

Največji projekti, ki jih načrtujemo v prihodnjem letu so: izgradnja nove čistilne naprave in kanalizacijskega sistema, vodooskrba na določenih območjih, kjer vodovodnega omrežja še ni, izgradnja kolesarske steze, izdelava celostne prometne strategije, izgradnja širokopasovnega interneta, nadaljnje izvajanje sanacijskih ukrepov, obnova fasade hotela, izgradnja atletske steze …

Županja ocenjuje, da je osnutek proračuna dobro pripravljen, seveda pa se bodo v nadaljnji obravnavi v največji možni meri upoštevali tudi predlogi, ki bodo podani v obravnavah osnutka proračuna na odborih in na zborih občanov v Črni in Žerjavu, ki ju vsako leto organiziramo z namenom pridobiti tudi pobude in predloge občanov.

Županja je svetnike pozvala k razpravi.

Šemso Omerović je predlagal, da se registrirajo in oštevilčijo ekološki otoki, da se pripravi načrt izdelave nadstreškov na teh otokih, kjer je to mogoče in kjer ne bi bilo moteče. Pripravil je tudi skico.

Predlaga tudi, da bi občina vsem večstanovanjskim stavbam dodelila parkirišče po številki stanovanja. Kjer to ni mogoče, pa bi stanovalcem dodelili parkirišča v bližini in potem pripravili natančen in z zakonom usklajen pravilnik, ki bi uredil pravila parkiranja in bi tako olajšali delo redarju.

Šemso Omerović je dodal, da upa, da bo njegov predlog upoštevan, če se le da že v naslednje letu.

Županja je pojasnila, da je ureditev ekoloških otokov že predvidena v proračunu, prav tako je predvidena ureditev parkirišč v naselju Rudarjevo in razdelitev dovolilnic.

Dragica Mazej je dejala, da so prihodki planirani na osnovi treh večjih prihodkov in upa, da bodo ta sredstva tudi pripeljana v Črno in da bodo zadeve res zgrajene. Pogreša podrobnejšo obrazložitev glede čistilne naprave. Druge občine imajo priložene predispozicije o vsakem večjem projektu, kjer je projekt predstavljen in natančno piše kdo ga financira, v kolikšnem deležu in kakšna je investicija.

Veseli jo, da sredstva na področju družbenih dejavnosti ostajajo v enakih okvirih. Zmoti jo to, da je pri prireditvah spet načrtovana enaka višina sredstev, v rebalansu pa se je pokazalo, da jih potrebujemo več. Morda bi bilo bolje, da bi že v proračunu načrtovali višja sredstva.

Županja je pojasnila, da se pri usklajevanju proračuna najprej nižajo postavke, ki zadevajo lastna sredstva, pri društvih pa je treba dodati še to, da se še dodatno financirajo v okviru drugih postavk- razni prevozi, prehrana, materialni stroški, plačila izvajalcev,...

Pri čistilni napravi se bo pripravila novelacija Investicijskega programa, ki jo bo sprejemal občinski svet in kjer bo projekt natančno finančno opredeljen in predstavljen. V letu 2016 se načrtuje realizacija v višini 1 mio sredstev, v letu 2017 pa še preostanek do skupne vrednosti 3 milijone €.

Natalija Lorenčič je dejala, da se je na preteklih sejah govorilo o pločniku v Sp. Javorje, zato jo zanima, katera postavka v osnutku proračuna je to - ali je to pločnik ob cesti Poljana – Šentvid.

Županja pojasni, da sta v proračunu dve postavki za izgradnjo pločnika, prva je ob cesti Poljana – Šentvid, v Sp. Javorju, druga pa je za pločnik ob cesti od Mušenika proti Žerjavu – RT 6506.

Bojan Gorza je dejal, da ga moti postavka – sredstva za urejanje prometne infrastrukture na podeželju, kjer sredstva niso pravično razporejena po celotni občini. Kar nekaj kmetov iz naše občine je izgubilo certifikat ekološkega kmetovanja in ta zadeva je vedno bolj pereča. Potrebno je pravočasno ukrepati, da ne izgubi certifikata še več kmetij.

Županja je pojasnila, da preplastitev makadamskih cest na podeželju poteka po načrtu, ki ga pripravi NIJZ v skladu z oceno ogroženosti. NIJZ bo ponovno preučil zadeve in pripravil predlog prioritetnih območij oz. odsekov cest, kjer se bo izvedlo asfaltiranje v letu 2016.

Štefanija Emeršič je dejala, da jo veseli, da so v Proračunu za leto 2016 kar bogata sredstva namenjena za infrastrukturo in investicije in da so načrtovane aktivnosti dobro razporejene po celem kraju.

Jože Kaker je dejal, da je že pri proračunu za leto 2015 izpostavil cesto v Žgajnarijo, na katero gravitira okrog 200 ljudi. Pričakoval je, da bo obnova te ceste vključena v proračun za 2016, pa ni. Druga stvar, ki je ne vidi, je ureditev potoka v Žgajnariji, ki spodjeda garaže, ki so že precej poškodovane – imajo počene stene. Pričakuje, da se v nadaljnji obravnavi proračuna vsaj ti dve postavki ocenita, uvrstita v proračun in potem izvedeta. Veseli ga, da se bodo projekti, ki so zastavljeni, temeljito predstavili tudi na občinskem svetu. V javni razpravi osnutka in pri obravnavi strank se bo pokazala še kakšna zadeva, ki bo bolj nujna, kot so te, ki so zdaj zapisane v osnutku proračuna. Načeloma je ta osnutek soliden, s primanjkljajem, ki ga je že navedel.

Županja je pojasnila, da je za hudourniške potoke odgovorna država in se strinja s tem, da se stanje ob potoku v Žgajnarijo skupaj z njimi pogleda in potem ugotovi, kaj je naloga države in kaj občine, da se nevarno stanje sanira.

Katja Gole je dejala, da je na postavkah za družbene dejavnosti proračun izredno dobro naravnan in upa, da bo ta osnutek proračuna za leto 2016 sprejet in nato tudi predlog proračuna in da se v taki meri tudi realizira, kljub temu, da je država občinam vzela veliko sredstev.

Natalija Lorenčič je vprašala, za kaj gre pri ureditvi brežine pri hiši Javorje 2.

Županja je pojasnila, da gre za ureditev dela brežine pri hiši Vodovnikovih, kjer je občina morala prispevati določen del sredstev. Pisati bi moralo Sp. Javorje 2.

Ker ni več razprave, županja predlaga sklep,

**SKLEP 8/1**

**Občinski svet potrjuje osnutek predloga Odloka o proračunu Občine Črna na**

**Koroškem za leto 2016 in Načrt razvojnih programov za obdobje 2016 – 2019 in**

**ju daje v javno obravnavo.**

**Glasovanje: vsi ZA.**

**K točki 9**

Županja je dala besedo strokovni delavki Mojci Dimnik, da poda uvodne obrazložitve.

Mojca Dimnik pojasni, da je Uredba o metodologiji za oblikovanje cen storitev obveznih občinskih gospodarskih javnih služb varstva okolja pričela veljati 1. januarja 2013 in v skladu s to uredbo izvajalec javne službe enkrat letno izdela obračunske cene opravljenih storitev in jih primerja s potrjeno ceno za preteklo obračunsko obdobje. Enkrat letno pripravi poračun opravljenih storitev za preteklo obračunsko obdobje, ki pa se upošteva pri izračunu predračunske cene za naslednje obdobje. Če ugotovljena razlika med potrjeno ceno in obračunsko ceno glede na dejansko količino opravljenih storitev v preteklem obračunskem obdobju presega 10% odstotkov od potrjene cene, je izvajalec dolžan predlagati novo ceno in jo poslati pristojnemu občinskemu organu, ki prične postopek potrjevanja cene.

V okviru elaborata gospodarske javne službe odvajanja in čiščenja komunalne odpadne vode se storitve javne službe delijo na omrežnino (fiksni del) in vodarino (variabilni del).

V elaboratih so prikazane vrednosti položnic na 4 člansko družino –primerjava cen iz leta 2010 in novo ceno, ki je predlagana s tem elaboratom. Prav tako so prikazane primerjave z ostalimi občinami v Mežiški dolini, kjer so cene bistveno višje.

Županja se je zahvalila za pojasnila in prosila predsednika Odbora za komunalne zadeve, urejanje prostora in varstvo okolja Rajka Lesjaka, da predstavi stališča odbora.

Rajko Lesjak je dejal, da je Odbor za komunalne zadeve, urejanje prostora in varstvo okolja na 6. redni seji obravnaval elaborat in sprejel dva sklepa, in sicer:

Odbor za komunalne zadeve, urejanje prostora in varstvo okolja se je seznanil z Elaboratom o oblikovanju cen izvajanja storitev obvezne občinske gospodarske javne službe – Odvajanje komunalne odpadne vode za leto 2015. Odbor na podlagi pripravljenega elaborata predlaga, da se fiksni del cene sprejme v višini 1,4826 € brez DDV za vodovodni priključek DN 20, variabilni del cene pa v višini 0,1739 €/m3 brez DDV oz. sprejmejo se cene, ki so predlagane v elaboratu.

Odbor za komunalne zadeve, urejanje prostora in varstvo okolja se je seznanil z Elaboratom o oblikovanju cen izvajanja storitev obvezne občinske gospodarske javne službe – Čiščenje komunalne odpadne vode za leto 2015. Odbor na podlagi pripravljenega elaborata predlaga, da se variabilni del cene, razlika med potrjeno in predlagano ceno subvencionira iz proračuna v višini 50 %, kar pomeni, da bi občina subvencionirala 0,1405 €/m3 brez DDV, cena za uporabnika pa bi znašala 0,3514 €/m3 brez DDV, skupaj pa znaša variabilni del cene 0,4919 €/m3 brez DDV. Fiksni

del cene (omrežnina) ostane enaka kot cena, ki je bila potrjena leta 2014 na občinskem svetu.

Odbor torej predlaga, da se cena sofinancira iz proračunskih sredstev, tako da bo podražitev za prebivalce občine nižja. Oba sklepa sta bila sprejeta soglasno in odbor predlaga občinskemu svetu, da ju potrdi.

Županja je svetnike pozvala k razpravi, ker ni bilo razprave je predlagala naslednji sklep

**SKLEP 9/1**

**Občinski svet občine Črna na Koroškem potrjuje Elaborat o oblikovanju cen izvajanja storitev obvezne občinske gospodarske javne službe - odvajanje komunalne odpadne vode za leto 2015. Občinski svet potrjuje cene storitve obvezne občinske gospodarske javne službe – odvajanje komunalne odpadne vode predlagane z elaboratom in sicer:**

**- Variabilni del: 0,1739 €/m3 brez DDV;**

**- Fiksni del cene (omrežnina): 1,4826 € brez DDV na vodovodni priključek DN 20.**

**SKLEP 9/2**

**Občinski svet občine Črna na Koroškem potrjuje Elaborat o oblikovanju cen izvajanja storitev obvezne občinske gospodarske javne službe - Čiščenje komunalne odpadne vode za leto 2015. Občinski svet potrjuje cene storitve obvezne občinske gospodarske javne službe – čiščenje komunalne odpadne vode predlagane z elaboratom in sicer:**

**- Variabilni del: 0,4919 €/m3 brez DDV; subvencioniranje občine v višini 0,1405 €/m3 brez DDV,**

**- Fiksni del cene (omrežnina): ostane nespremenjena.**

**Glasovanje: vsi ZA.**

**K točki 10**

Županja je prosila strokovno delavko Mojco Dimnik, da poda uvodne obrazložitve.

Mojca Dimnik je povedala, da je bil odlok vsebinsko že predstavljen na eni prejšnjih sej občinskega sveta, bistvenih sprememb ni, saj v času javne razprave ni bilo podanih pripomb. Odlok je bil pravno formalno pregledan in usklajen z inšpektoratom Koroške in s pripombami Odbora za komunalne zadeve, urejanje prostora in varstvo okolja in Statutarno pravne komisije.

Županja se je zahvalila za pojasnila in prosila predsednika Odbora za komunalne zadeve, urejanje prostora in varstvo okolja in Statutarno pravne komisije Rajka Lesjaka, da predstavi stališča odbora in komisije.

Rajko Lesjak je dejal, da je vse tri odloke občinski svet že obravnaval in jih kot osnutek sprejel. Podana pripomba, da naj se pravno-formalno uredijo je bila upoštevana in zdaj so vsi trije odloki ustrezno pravno formalno oblikovani.

Vse tri odloke je najprej obravnavala Statutarno pravna komisija in potem še Odbor za komunalne zadeve, urejanje prostora in varstvo okolja. Podanih je bilo nekaj vsebinskih in nekaj redakcijskih pripomb, usklajene so bile višine kazni, tako, da so zdaj vsi trije dokumenti dopolnjeni in urejeni v čistopisu v drugi obravnavi na občinskem svetu.

Statutarno pravna komisija je sprejela sklepe, s katerimi ugotavlja, da na Odlok občinskih javnih cestah ter drugih javnih površinah v Občini Črna na Koroškem v času javne razprave ni bilo podanih bistvenih vsebinskih pripomb, da je odlok v času javne razprave vsebinsko in pravno formalno pregledala in uredila pravna služba, da je odlok v skladu s Statutom Občine Črna na Koroškem in ne jemlje in ne posega v pristojnosti Občine Črna na Koroškem in predlaga, da se osnutek spremeni v predlog Odloka občinskih javnih cestah ter drugih javnih površinah v Občini Črna na Koroškem in predlaga občinskemu svetu, da ga po razpravi sprejme.

Enake sklepe je komisija sprejela tudi za ostala dva odloka, ki sta v drugi obravnavi..

Podobne sklepe je sprejel tudi Odbor za komunalne zadeve, urejanje prostora in varstvo okolja, ki prav tako predlaga občinskemu svetu, da vse tri odloke sprejme.

Županja pozove svetnike k razpravi in ker ni razprave predlaga naslednji sklep:

**SKLEP 10/1**

**Občinski svet občine Črna na Koroškem sprejme Odlok o občinskih cestah ter drugih javnih površinah v Občini Črna na Koroškem.**

**Glasovanje: vsi ZA.**

**K točki 11**

Mojca Dimnik je povedala, da je tudi ta odlok bil že obravnavan na Odboru za komunalne zadeve, urejanje prostora in varstvo okolja ter občinskem svetu. Vsebinsko se ni spreminjal, dopolnjen je v skladu s podanimi pripombami, in usklajen z inšpekcijskimi službami. V času javne razprave ni bilo podanih pripomb.

Županja pozove svetnike k razpravi in ker ni razprave predlaga naslednji sklep:

**SKLEP 11/1**

**Občinski svet občine Črna na Koroškem sprejme Odlok o oskrbi s pitno vodo na območju občine Črna na Koroškem.**

**Glasovanje: vsi ZA.**

**K točki 12**

Mojca Dimnik je povedala, da je tudi ta odlok, tako kot prejšnja dva, že obravnaval Odbor za komunalne zadeve, urejanje prostora in varstvo okolja ter občinski svet. Vsebinsko se odlok ni spreminjal, dopolnjen je v skladu s podanimi pripombami in usklajen z inšpekcijskimi službami. V času javne razprave ni bilo podanih pripomb.

Županja pozove svetnike k razpravi in ker ni razprave predlaga naslednji sklep:

**SKLEP 12/1**

**Občinski svet občine Črna na Koroškem sprejme Odlok o odvajanju in čiščenju komunalne in padavinske odpadne vode ter izvajanju posebnih storitev.**

**Glasovanje: vsi ZA.**

**K točki 13**

Mojca Dimnik je povedala, da je Zakon o občinskem redarstvu, ki ureja uresničevanje pristojnosti občine za ustanovitev, organizacijo in določitev delovnega področja in nalog občinskega redarstva stopil v veljavo leta 2007.

Naša občina je letos pristopila k izvajanju občinske redarske službe, ki se na območju občin Ravne na Koroškem, Prevalje, Mežica in Črna na Koroškem izvaja v okviru organa skupne občinske uprave »Medobčinska uprava občin Mežiške doline«. V septembru se je začelo izvajanje redarske službe, občina mesečno prejema poročila o delu redarja.

Občinski program varnosti (v nadaljevanju: OPV) je temeljni strateški dokument, v katerem so opredeljena izhodišča za zagotavljanje varnega in kvalitetnega življenja prebivalcev Občine Črna na Koroškem. Namen OPV je načrtno zagotavljati kvaliteto javnega prostora v Občini Črna na Koroškem in predstavlja pomemben in izhodiščni dokument za področje delovanja redarske službe.

Občinski program varnosti je bil sprejet leta 2010, potrebno ga je bilo novelirati.

Vsebina OPV je predpisana z zakonom, vsako leto pa je treba pripraviti tudi oceno varnosti. Letos je ta pripravljena na osnovi poročila policijske postaje Ravne na Koroškem, redarstva pa še ne, ker le-to v naši občini deluje šele od septembra letos.

Županja se je zahvalila za pojasnila in prosila Jožeta Kropivnika, predsednika Sveta za vzgojo in preventivo v cestnem prometu, da poda stališča tega organa.

Jože Kropivnik je povedal, da sta se Svet za preventivo in vzgojo v cestnem prometu in Odbor za komunalne zadeve, urejanje prostora in varstvo okolja sestala na skupni seji, preučila dokument in sprejela naslednje tri sklepe:

Odbor za komunalne zadeve, urejanje prostora in varstvo okolja ter Svet za preventivo in vzgojo v cestnem prometu sta na skupni seji obravnavala, dopolnila ter sprejela Občinski program varnosti občine Črna na Koroškem (OPV). Odbor in svet predlagata občinskemu svetu, da po obravnavi sprejme OPV.

Odbor za komunalne zadeve, urejanje prostora in varstvo okolja ter Svet za preventivo in vzgojo v cestnem prometu sta se na skupni seji seznanila z Oceno varnostnih razmer na območju občine Črna na Koroškem za leto 2014, ki izhaja iz podlag OPV-ja.

Odbor za komunalne zadeve, urejanje prostora in varstvo okolja ter Svet za preventivo in vzgojo v cestnem prometu sta se seznanila z delom Medobčinskega redarstva v občini Črna na Koroškem.

Županja je svetnike pozvala k razpravi in ker ni bilo razprave je predlagala naslednji sklep:

**SKLEP 13/1**

**Občinski svet občine Črna na Koroškem je sprejel Občinski program varnosti (OPV) – novelacija ter se seznanil z izvajanjem OPV-ja (Ocena varnostnih razmer) za leto 2014.**

**Glasovanje: vsi ZA.**

**K točki 14**

Županja je povedala, da je predsednik NO podal nepreklicno odstopno izjavo s funkcije člana in predsednika Nadzornega odbora Občine Črna na Koroškem in predlaga OS, da sprejme sklep o njegovi razrešnici.

Aleš Tomše je dejal, da je bila odstopna izjava podana pred dvema mesecema, postopki pa so stekli šele zdaj.

Županja je poudarila, da je NO samostojni odbor, v delo katerega se ne sme vmešavati. Ker pa sam NO ni ukrepal v zvezi z odstopno izjavo, kot je to predpisano v Statutu, je po razgovoru s predsednikom, županja to točko uvrstila na sejo občinskega sveta.

Aleš Tomše je dejal, da so te procedure nenavadne in sprašuje, na osnovi česa je danes v obravnavi odstop predsednika NO. Na zadnji seji je že bilo postavljeno vprašanje v zvezi s tem in podan odgovor, da se bo s predsednikom NO še opravil razgovor, vendar ne ve zakaj je bil ta razgovor še potreben.

Županja je dejala, da je sam predsednik dejal, da se bo še oglasil na razgovor in po opravljenem razgovoru je ta zadeva uvrščena na prvo naslednjo sejo občinskega sveta.

Še enkrat je pojasnila, da je odgovor glede procedure popolnoma jasen, saj člane NO imenuje in razrešuje občinski svet, zato je danes na dnevnem redu sprejem sklepa o razrešitvi predsednika NO. Nadzorni odbor lahko deluje tudi z dvema članoma, saj ni odstopil celoten odbor ampak samo predsednik. Danes je tu predlog za njegovo razrešitev in do takrat bi lahko predsednik normalno deloval, tako kot vsak drug.

Aleš Tomše je dejal, da je to stvar predsednika, saj je njegova pravica da kandidira in odstopi.

Rajko Lesjak je dodal, da je to tudi stvar tistega, ki je predsednika predlagal.

Ker ni bilo več razprave, je županja predlagala naslednji sklep:

**SKLEP 14/1**

**Občinski svet Občine Črne na Koroškem se je seznanil z odstopno izjavo predsednika Nadzornega odbora Občine Črna na Koroškem in ga razreši s funkcije člana in predsednika Nadzornega odbora. Občinski svet zadolži Komisijo za mandatna vprašana, volitve in imenovanja, da izpelje vse potrebne postopke za imenovanje novega člana Nadzornega odbora.**

**Glasovanje: vsi ZA.**

**K točki 15**

Svetniki niso podali nobenega vprašanja ali pobude.

**K točki 16**

Županja je svetnike pozvala k razpravi pod točko razno.

Šemso Omerović je dejal, da ima tri vprašanja, na katera ne potrebuje odgovorov, če pa jih bo vseeno dobil, bo pa tudi zadovoljen.

Povedal je, da so sprehajalci v Mušeniku, na parkirišču TABa, kjer parkirajo tovornjaki, opazili človeške iztrebke. Dogovoriti se je treba z vodstvom TABa, da se tam postavi nek kontejner, da ne bo prihajalo do teh ekscesov.

V Rudarjevem na parkirišču pri trgovini, ob reki Meži parkirajo delavci TAB, ker imajo od tam bližje v službo. Komunalni delavci, ki odvažajo smeti, ne pridejo do kontejnerjev, dostava za trgovino pa je ovirana. Postaviti je treba ustrezne prometne znake, ukrepa pa naj tudi redarstvo.

Šemso Omerović predlaga, da bi se na Lamprečah, tam kjer stanuje, lahko uredila sprehajalna steza – varnostna ograja in stopnice, da bi se lahko varno hodilo.

Pri bloku Lampreče 26 je škarpa, ki je višja od 50 cm in bi potrebovala ograjo, kar pa bi povzročilo velike težave za avtomobile, ki tam parkirajo. Ob tej škarpi je atletska steza, ki je neuporabna, tako da bi se lahko tam zasula in bi se s tem povečal del parkirišča do hiše Kogelnik. Nižje pri bloku pa naj se naredi ograja ali pa se zasuje in naredi zelenica.

V Mušeniku pred mostom stoji oznaka – uporaba mostu na lastno odgovornost, na drugi strani pa je stanovalec. Šemsa Omerovića zanima ali gre potem ta stanovalec na lastno odgovornost do doma.

Šemso Omerović je dodal, da ne potrebuje odgovorov, da je vprašanja navedel samo v vednost, toliko da opozori na nekatera dogajanja.

Županja se je zahvalila za vprašanja in pobude in dodala, da se bodo v nadaljevanju tudi preučila.

Ker ni bilo več razprave pod točko razno, se je županja vsem svetnikom zavalila za sodelovanje, jim zaželela lep preostanek meseca decembra in ob 19.20 uri zaključila 8. redno sejo občinskega sveta.



Zapisala:

Irena Nagernik, mag. Romana Lesjak,

tajnica občinske uprave županja

Občine Črna na Koroškem